
pËr ANKIMIN E “CEZ SHPËRNDARJE” SHA PËR VENDIMIN E BORDIT TË KOMISIONERËVE NR.90, DATË 15.11.2010 

Në mbështetje të nenit 9 të ligjit nr.9072, datë 22.5.2003 “Për sektorin e energjisë elektrike”, të ndryshuar, të nenit 128 të ligjit nr.8485, datë 12.5.1999 “Kodi i procedurave administrative” të nenit 16 të Rregullave të Praktikës dhe Procedurave të ERE-s, të miratuara me vendimin nr.18 datë 21.3.2009, Bordi i Komisionerëve të Entit Rregullator të Energjisë (ERE), në mbledhjen e tij të datës 1.12.2010, pasi analizoi kërkesën e “CEZ shpërndarje” sh.a. për ankimin e vendimit nr.90, datë 15.11.2010 dhe relacionin e Drejtorisë Juridike dhe Mbrojtjes së Konsumatorit për këtë çështje, 
Konstaton se:
- “CEZ shpërndarje” sh.a. në kërkesën e saj të datës 19.11.2010, ka riformuluar të njëjtat argumente që ka paraqitur edhe gjatë zhvillimit të mbledhjes së Bordit të Komisionerëve të datës 15.11.2010. 
- Nuk është paraqitur asnjë dokumentacioni i ri provues, siç përcaktohet në nenin 16 të Rregullave të Praktikës dhe Procedurave të ERE-s lidhur me praktikën për vendosjen e dëmit ekonomik. 
Sipas kompanisë emërtimi “energji e pamatur” i aplikuar nga “CEZ shpërndarje” kryhet edhe në referencë të pikës IV.9 të Kodit të Matjes.  
Për gjithë sa më sipër, Bordi i Komisionerëve të ERE-s  
 
VENDOSI:

1. Të mos marrë parasysh pretendimet e “CEZ shpërndarje”, të paraqitura në ankesën e “CEZ shpërndarje”, datë 18.11.2010 dhe 23.11.2010, për pikën 1 të vendimit, nr.90, datë 15.11.2010, duke lënë në fuqi pikën 1 të vendimit të Bordit të Komisionerëve të ERE nr.90, datë 15.11.2010 “Për dënimin me gjobë të “CEZ shpërndarje” sh.a. për shkeljet e konstatuara lidhur me moszbatimin nga ana e saj të vendimeve të ERE-s”. 
2. Në pikën 2 të vendimit nr.90, datë 15.11.2010, bëhet një ndryshim, duke shtuar pas fjalëve “energji e pamatur” shprehjen si më poshtë:
“Për ato raste kur nuk aplikohet në zbatim të pikës IV.9 të Kodit të Matjes”. 
3. Ngarkohet Drejtoria Juridike dhe e Mbrojtjes së Konsumatorit të njoftojë “CEZ shpërndarje” sh.a. për këtë vendim.
Ky vendim hyn në fuqi menjëherë. 
Ky vendim botohet në Fletoren Zyrtare.

